1.ปัจจัยความเสี่ยง

ความเสี่ยงในการประกอบธุรกิจ 

ความเสี่ยงจากการที่บริษัทพึ่งพาลูกค้า หรือผู้จัดจำหน่ายรายใหญ่

บริษัทประกอบธุรกิจในลักษณะผลิตสินค้าตามคำสั่งของลูกค้า ปัจจุบันบริษัทมีลูกค้ารายใหญ่ 1 ราย คือ
บริษัท สหยูเนี่ยน จำกัด ( มหาชน )
เป็นบริษัทแม่และเป็นผู้จำหน่ายสินค้าให้กับบริษัทและบริษัทในเครือทั้งภายในประเทศและต่างประเทศ
ยอดจำหน่ายสินค้าให้กับบริษัทแม่ในช่วงปีที่ผ่านมาจำนวน 874.57 ล้านบาท หรือประมาณร้อยละ
97.66 ของรายได้รวมตามงบการเงินรวม

ผลกระทบคาดว่าจะไม่เกิดขึ้นเนื่องจาก เนื่องจาก คณะกรรมการบริษัทฯ
ตะหนักถึงการแข่งขันทางธุรกิจที่มีความรุนแรงมากขึ้นเรื่อยๆ ทั้งในประเทศและต่างประเทศ
ขณะที่ต้นทุนสูงขึ้นตลอด ทั้งวัตถุดิบ ค่าแรงงาน ค่าพลังงาน ฯลฯ
แต่ราคาขายไม่สามารถปรับขึ้นได้ตามสัดส่วนของต้นทุนที่เพิ่มขึ้น ทำให้กำไรถดถอย
คณะกรรมการบริษัทจึงมีมติเมื่อวันที่ 18 ตุลาคม 2549
โดยการปรับโครงสร้างการขายและการตลาด จากการให้บริษัท สหยูเนี่ยน จำกัด (มหาชน)
(SUC) เป็นผู้จัดจำหน่ายสินค้าในบริษัทฯทั้งในประเทศและต่างประเทศ
มาเป็นบริษัทฯเป็นผู้ทำการขายและการตลาดด้วยตนเอง
เพื่อให้การบริหารการขายมีความคล่องตัวและยืดหยุ่นสูง
สามารถที่จะปรับเปลี่ยนให้ทันกับการแข่งขันและการเปลี่ยนแปลงของตลาด
เริ่มการเปลี่ยนแปลงตั้งแต่วันที่ 1 มกราคม 2550

มาตรการรองรับ การเปลี่ยนแปลงเป็นการปรับโครงสร้างการบริหารภายใน
ไม่กระทบการดำเนินงานทางธุรกิจต่อบุคคลภายนอก บริษัทฯได้พยายามขยายตลาดอื่นๆเพิ่มขึ้น
รวมทั้งได้พัฒนาผลิตภัณฑ์ใหม่ๆให้มีความหลากหลาย มีทางเลือกใหม่ๆให้กับลูกค้า
เพื่อสนองตอบความต้องการของลูกค้าให้มากขึ้น

ความเสี่ยงจากวัตถุดิบที่มีความสำคัญต่อการผลิต

วัตถุดิบหลักที่ใช้ในการผลิตคือยางธรรมชาติชนิดยางแท่ง เป็นวัตถุดิบสำคัญในการผลิต
สัดส่วนที่ซื้อในปีที่ผ่านมาร้อยละ 64.40 ของมูลค่าซื้อวัตถุดิบทั้งหมด โดยซื้อจากบริษัท สหยูเนี่ยน
จำกัด ( มหาชน ) ซึ่งเป็นบริษัทแม่

ผลกระทบจากการขาดแคลนวัตถุดิบคาดว่าจะไม่เกิดขึ้นเนื่องจากเป็นวัตถุดิบที่ผลิตได้ในประเทศ
และประเทศไทยเป็นประเทศที่ผลิตได้มากที่สุดในโลก
แต่จะมีผลกระทบจากการที่ราคายางพาราที่เป็นวัตถุดิบหลักในการผลิตปรับตัวสูงขึ้น
ปัจจัยที่ส่งผลกระทบต่อระดับราคาและปริมาณผลผลิตที่ถูกจำกัด เช่น
การประสบปัญหาโรคระบาดใบร่วงจากภาวะน้ำท่วมภาคใต้ในช่วงปลายปี
เหตุการ์ณความไม่สงบ3จังหวัดภาคใต้ และสภาพฤดูกาลที่เข้าสู่ฤดูกาลยางผลัดใบ เป็นต้น

มาตรการรองรับ บริษัทฯมีการบริหารสินค้าคงคลังให้สอดคล้อง และเหมาะสม กับบริหารการผลิต
อีกทั้งคุณภาพของวัตถุดิบที่ต้องคำนึงถึงเพราะอาจมีผลกระทบต่อผลิตภัณฑ์ได้
จึงได้จำกัดความหลากหลายของวัตถุดิบโดยสั่งซื้อจากบริษัทในเครือสหยูเนี่ยน
ทำให้ไม่มีปัญหาทางด้านคุณภาพ

นโยบายการบริหารความเสี่ยง ตามมาตรฐานการบัญชีฉบับที่ 48
เรื่องการแสดงรายการและการเปิดเผยข้อมูลสำหรับเครื่องมือทางการเงิน
บริษัทฯมีเครื่องมือทางการเงินที่สำคัญที่แสดงในงบดุลประกอบด้วย
เงินสดและรายการเทียบเท่าเงินสด ลูกหนี้การค้า เงินลงทุน และเงินกู้ยืมระยะสั้น
บริษัทฯมีความเสี่ยงที่เกี่ยวข้องกับเครื่องมือทางการเงินดังกล่าว
และมีนโยบายในการบริหารความเสี่ยงดังนี้

ความเสี่ยงด้านการให้สินเชื่อ

ความเสี่ยงด้านการให้สินเชื่อ
คือความเสี่ยงที่บริษัทฯจะได้รับความเสียหายทางการเงินอันสืบเนื่องมาจากการที่คู่สัญญาของบริษัทฯจะไม่สามารถปฏิบัติตามภาระผูกพันที่ระบุไว้ในเครื่องมือทางการเงินได้

บริษัทฯพิจารณาว่ามีความเสี่ยงด้านการให้สินเชื่ออยู่ในระดับต่ำ
เนื่องจากบริษัทฯมีลูกหนี้รายใหญ่คือบริษัท สหยูเนี่ยน จำกัด (มหาชน)
และบริษัทที่มีความสามารถในการชำระหนี้
ดังนั้นบริษัทฯจึงคาดว่าจะไม่ได้รับความเสียหายที่เป็นสาระสำคัญจากการให้สินเชื่อดังกล่าว

ความเสี่ยงจากอัตราดอกเบี้ย

ความเสี่ยงจากอัตราดอกเบี้ยคือ
ความเสี่ยงที่การเปลี่ยนแปลงของอัตราดอกเบี้ยในตลาดในอนาคตจะส่งผลกระทบต่อการดำเนินงานและกระแสเงินสดของบริษัทฯ

บริษัทฯพิจารณาว่ามีความเสี่ยงจากอัตราดอกเบี้ยอยู่ในระดับต่ำ
เนื่องจากบริษัทฯมีสินทรัพย์และหนี้สินทางการเงินที่มีอัตราดอกเบี้ยใกล้เคียงกับอัตราตลาด
และจัดอยู่ในประเภทระยะสั้น

ความเสี่ยงจากอัตราแลกเปลี่ยน

ความเสี่ยงจากอัตราแลกเปลี่ยนคือ
ความเสี่ยงที่มูลค่าของเครื่องมือทางการเงินจะเปลี่ยนแปลงไปเนื่องจากการเปลี่ยนแปลงของอัตราแลกเปลี่ยนเงินตราต่างประเทศ

บริษัทฯพิจารณาว่ามีความเสี่ยงจากอัตราแลกเปลี่ยนอยู่ในระดับต่ำ
เนื่องจากบริษัทฯมีธุรกรรมที่เป็นเงินตราต่างประเทศน้อย
และไม่มีสินทรัพย์และหนี้สินทางการเงินที่เป็นเงินตราต่างประเทศคงเหลือ ณ วันที่ในงบดุล